
Računovodske storitve, davčno in poslovno svetovanje


ATIPIČNI ZAVEZANEC ZA DDV 

Zakonska podlaga : Zakon o davku na dodano vrednost – ZDDV-1
78.člen
4. odstavek
Ne glede na drugi odstavek tega člena  mora vsak davčni zavezanec, ki ima sedež v Sloveniji in opravlja storitve na ozemlju druge države članice, za katere je plačnik DDV v skladu s 196. členom Direktive Sveta 2006/112/ES izključno prejemnik storitev in vsak davčni zavezanec, za katerega se na ozemlju Republike Slovenije opravijo storitve, za katere je v skladu s 3. točko prvega odstavka 76. člena dolžan plačati DDV, predložiti davčnemu organu zahtevek za izdajo identifikacijske številke za DDV.

Zavezanec za DDV  torej morate postati v primeru:
TIPIČNI ZAVEZANEC
· če ste v preteklih 12 mesecih presegli prag 50.000 evrov obdavčljivega prometa (izdanih računov); 

ATIPIČNI ZAVEZANEC

· če ste v tekočem koledarskem letu presegli limit nabave blaga znotraj Evropske unije, ki je 10.000 evrov;
· če prejemate storitve od davčnega zavezanca iz druge države članice EU;
· če opravljate storitve davčnemu zavezancu iz druge države EU (če gre za prodajo blaga ali storitev fizičnim osebam, ta obveza ne velja) – podatek o višini prometa za zadnji dve alineji ni pomemben.
Za zadnje tri primere lahko postanete t. i. atipični davčni zavezanec. Torej boste DDV obračunavali samo v povezavi s prejemom ali blaga ali storitev od davčnih zavezancev iz drugih držav članic EU, medtem ko ob prodaji ali blaga ali storitev, slovenskega DDV ne boste zaračunali.

V DDV register se prijavite z izpolnitvijo obrazca DDV P2, ki ga oddate prek portala Finančne uprave RS (FURS):
Navodila za izpolnjevanje obrazca:

· izpolnite točko 3 (Promet blaga in storitev) , zaporedno številko 13 in 
zaporedno številko 14
· izpolnite točko 19 (Drugi podatki) , zaporedna številka 19

V primeru, da bi atipični davčni zavezanec z izdanimi računi (obdavčljiv promet) – tako doma kot v tujini – presegel 50.000 evrov, mora postati obvezen DDV zavezanec (TIPIČNI ZAVEZANEC). To pomeni, da mora ponovno oddati vlogo, obrazec P2, in od dneva, določenega na odločbi FURS-a, domačim kupcem zaračunavati predpisan DDV, medtem ko pri poslovanju z EU ni sprememb. Še vedno velja načelo obrnjene davčne obveznosti.


Kakšne obveznosti ima atipični davčni zavezanec?
Atipični davčni zavezanec mora za opravljene storitve v drugo državo izstaviti račun brez obračunanega slovenskega DDV. Na računu navede svojo (slovensko) ID za DDV, ki jo uporablja samo za poslovanje s tujino in obvezno ID številko za DDV prejemnika (kupca) v drugi državi članici EU. Slovenskega DDV seveda ne obračuna, ampak navede klavzulo, da gre za obrnjeno davčno obveznost, saj DDV ne obračuna skladno s prvim odstavkom 25. člena ZDDV-1.
Po registraciji v sistem DDV, mora atipični davčni zavezanec davčnemu organu vsak mesec predložiti rekapitulacijsko poročilo. Gre za poročilo, s katerim atipični davčni zavezanec izkaže prodajo blaga ali storitev v druge države članice EU. Obrazec davčnemu organu odda elektronsko prek sistema eDavki do 20. dne v mesecu za pretekli mesec.

Viri: Zakon o davku na dodano vrednost, superdavki.com, spletne strani.

